Այն, որ արդեն թևակոխել ենք ընտրական տարի, և քաղաքական ուժերի միջև անզիջում ու հետաքրքիր զարգացումներով` խորհրդարանական ընտրություններ են սպասվում, ակնառու դարձավ ամանորյա խումհարից անմիջապես հետո: Խորհրդարանի «Ժառանգություն» և ՀՅԴ պատգամավորական խմբակցությունները խորհրդարանում համատեղ շրջանառության մեջ դրեցին ընտրություններում 100 տոկոսով համամասնական ընտրակարգին անցնելու օրենսդրական փաթեթը: Որպես հիշեցում նշենք, որ անցյալ տարվա աշնանն ընդունված Ընտրական օրենսգիրքը սահմանում է խառը`` 41 տեղ մեծամասնական և 90 տեղ համամասնական ընտրակարգ: Դեռ աշնանը, երբ ԱԺ-ում սկսվել էին ընտրական օրենսգրքում փոփոխություններ կատարելու նախագծի քննարկումները, հիշյալ խմբակցությունները ներկայացրել էին դարձյալ համատեղ հեղինակած այլընտրանքային օրինագիծ, որտեղ ի թիվս այլնի` առաջարկվում էր նաև 100 տոկոս համամասնական ընտրակարգ սահմանել: Խորհրդարանը քվեարկության արդյունքում հավանություն տվեց իշխող կոալիցիայի ներկայացրած տարբերակին: